《赋桐庐陈守瑞粟图》
宋代·姜特立

仲尼不瑞麟，周公旅命禾。
两对本一道，胡为有殊差。
麟固首四灵，可贺亦可嗟。
或云一角兽，莫能辨真讹。
鹖雀奏天子，朱雁兴乐歌。
文士颂连理，野夫献嘉瓜。
羽毛草木异，皆物之精华。
於事竟无补，徒然务矜夸。
食乃民之天，有一皆可嘉。
君不见丰年乐岁人鼓腹，凶年死人如乱麻。
以此较得失，周孔道不颇。
桐庐陈使君，理道蠲烦苛。
蛊敝既振饬，刑罚从宽科。
民生乐其业，自足致时和。
有农献嘉粟，累累来山阿。
数穗至八九，纷然一何多。
图状况传玩，志牒争编摩。
使君政举成，为祥理则那。
促归不待满，合上金銮坡。
嘉禾阙补亡，精笔非君何。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。